བཞིན།།ནམ་མཁའ་ལ་ནི་ཟླ་བ་ཉ་བ་ལྟར།།རྒྱལ་པོའི་ལམ་ན་སངས་རྒྱས་ལམ་མེ་བཞུགས།།ནོར་བུ་རིན་ཆེན་རྣམ་དག་བཟང་པོ་ནི།།ཉེས་པའི་སྐྱོན་བྲལ་རབ་ཏུ་སྣང་བར་བྱེད།།ཕྱོགས་དང་ཕྱོགས་མཚམས་སུ་ཡང་འོད་གཙང་བྱུང་།།དེ་བཞིན་རྒྱལ་བ་འཇིག་རྟེན་ཀུན་སྣང་མཛད།།ལྷ་དང་ལྷ་མིན་དག་གིས་རྒྱལ་བ་བསྐོར།།མི་ཡི་གཙོ་བོ་རྒྱལ་པོའི་ཁབ་ཏུ་གཤེགས།།ཞབས་མཐིལ་ས་ལ་རི་མོ་འབྱིན་བཞིན་དུ།།ཟླ་འོད་གཞོན་ནུའི་ཁྱིམ་དུ་སངས་རྒྱས་གཤེགས།།གྲོང་ཁྱེར་མཆོག་ནི་ཀུན་ཏུ་ལེགས་བརྒྱན་ཏེ།།རྒྱལ་མཚན་བྱེ་བ་ཕྲག་སྟོང་རབ་ཏུ་སྒྲེང་།།དེ་ཡི་ས་ཀུན་སྤོས་བཟང་རྣམ་པར་བྱུགས།།ཡིད་འོང་དེ་བཞིན་དབྱར་གྱི་མེ་ཏོག་གཏོར།།གང་ཚེ་བདེ་གཤེགས་གཏམ་རྣམས་སྟོན་པ་ན།།མགོན་པོ་སྲང་བཞུད་མི་ལ་ཐུགས་བརྩེའི་ཕྱིར།།རྒྱལ་བས་དེར་ནི་འཕྲུལ་པ་རྣམ་སྤྲུལ་ཏེ།།དེ་དག་ལ་ཡང་སངས་རྒྱས་ཆོས་བཟང་སྟོན།།སྲོག་ཆགས་བརྒྱ་སྟོང་དག་གིས་དེ་ཐོས་ནས།།སངས་རྒྱས་ཡེ་ཤེས་མཆོག་ལ་སྨོན་ལམ་འདེབས།།ནམ་བདག་འདི་འདྲའི་ཡེ་ཤེས་ཐོབ་སྙམ་སྟེ།།བསམ་པ་མཁྱེན་ནས་རྒྱལ་བ་ལུང་ཡང་སྟོན།།གང་གིས་རྒྱལ་བ་མི་དབང་སྤྱན་དྲངས་པ།།སྦྱིན་པ་དེ་ནི་མུ་མཐའ་མེད་གྱུར་པ།།རྙེད་མཆོག་བསམ་གྱིས་མི་ཁྱབ་དེས་རྙེད་ཅེས།།ལ་ལ་དག་ནི་དེ་ལ་མོས་པ་སྐྱེད།།འཁོར་བ་དག་ན་ཤིན་ཏུ་མཐོང་དཀའ་བ།།སྐྱེ་དགུ་དག་ལ་ཕན་མཛད་ཐུགས་ཀྱང་བརྩེ།།ཐུགས་རྗེ་ཅན་དེ་བདག་གིས་སང་ལ་ཡང་།།སྤྱན་དྲང་སྙམ་དུ་ལ་ལ་སེམས་ཀྱང་སྐྱེད།།ལ་ལ་བ་གམ་ཅོག་གི་སྟེང་འདུག་ཅིང་།།ལུས་ནི་ཤིན་ཏུ་སྡུག་ཅིང་མཛེས་པར་བརྒྱན།།བྱང་ཆུབ་སེམས་མཆོག་དམ་པ་བསྐྱེད་ནས་ནི།།སྟོབས་བཅུ་ལྡན་ལ་ལྷ་ཡི་མེ་ཏོག་འཐོར།།ལ་ལས་བླ་མེད་སེམས་མཆོག་རབ་བསྐྱེད་ནས།།མེ་ཏོག་ཙམ་པ་མཛེས་པའི་ཕྲེང་བ་དང་།།ཨ་ཏི་མུག་ཏ་དེ་བཞིན་དབྱར་གྱི་སྤོས།།དར་གྱི་ལྡ་ལྡི་དག་ཀྱང་ལ་ལ་འཐོར།།ཁ་ཅིག་གོས་ཀྱིས་ཤིན་ཏུ་ལུས་བརྒྱན་ཏེ།།མེ་ཏོག་བཟང་པོ་དག་ཀྱང་ཐོགས་ཤིང་འགྲེང་།།མེ་ཏོག་སྣ་ཚོགས་དར་གྱི་ལྡ་ལྡི་ཐོགས།།རྒྱལ་བ་ཐུབ་ཆེན་དེ་ཡི་ཕྱོགས་སུ་འཐོར།།ལ་ལ་པད་མ་དང་ནི་ཀུ་མུ་ད།།ཨུད་པལ་གསེར་གྱི་མེ་ཏོག་བཟང་